CELEX: C2006/281/72
Language: da
Date: 2006-11-18 00:00:00
Title: Sag T-263/06: Sag anlagt den 25. september 2006 — Den Hellenske Republik mod Kommissionen

18.11.2006   
            
            
               DA
            
            
               Den Europæiske Unions Tidende
            
            
               C 281/41
            
         Sag anlagt den 25. september 2006 — Den Hellenske Republik mod Kommissionen
   (Sag T-263/06)
   (2006/C 281/72)
   Processprog: græsk
   Parter
   
      Sagsøger: Den Hellenske Republik (ved I. Khalkias og G. Kanellopoulos)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Annullation af Kommissionens beslutning af 27. juli 2006 om udelukkelse fra EF-finansiering af visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen meddelt under nr. K(2006) 3331 (1) endelig udg. og offentliggjort under nr. 2006/554/EF.
            
         
               —
            
            
               Subsidiært: beslutningen ændres som nedenfor anført.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Ved den anfægtede beslutning udelukkede Kommissionen ved afslutningen af regnskaberne i henhold til forordning (EØF) nr. 729/70 (2) fra fællesskabsfinansiering bl.a. visse udgifter, som Den Hellenske Republik havde afholdt inden for sektoren for ledsagende foranstaltninger i forbindelse med landdistriktsudvikling, og som var blevet afholdt inden for rammerne af EUGFL, Garantisektionen.
   Sagsøgeren har som hovedgrund for annullationen af Kommissionens beslutning K(2006) 3331 endelige udg. anført, at der er sket en tilsidesættelse af et væsentligt formkrav ved afslutningen af regnskaberne, som er fastsat i artikel 8, stk. 1, afsnit 3, litra a), i forordning nr. 1663/95 (3). Sagsøgeren har nærmere anført, at Kommissionen ikke indledte en bilateral drøftelse med de græske myndigheder vedrørende vurderingen af de tilsidesættelser, som de foreholdes, og det herved forvoldte finansielle tab for De Europæiske Fællesskaber. Sagsøgeren har subsidiært gjort gældende, at Kommissionen af tidsmæssige grunde (ratione temporis) ikke havde kompetence til at foretage de omtvistede finansielle korrektioner.
   
      (1)  EUT L 218, af 9.8.2006, s. 12.
   
      (2)  Rådets forordning (EØF nr. 729/70 af 21.4.1970 om finansiering af den fælles landbrugspolitik (EFT 1970 I, s. 196).
   
      (3)  Kommissionens forordning (EF) nr. 1663/95 af 7.7.1995 om gennemførelsesbestemmelser til Rådets forordning (EØF) nr. 729/70, for så vidt angår proceduren for regnskabsafslutning for EUGFL, Garantisektionen (EFT L 158, af 8.7.1995, s. 6).